Lurest å satse på de yngste, så vi må investere mye mer i barne­hagene
KRONIKK: Hvordan kan kvalitet i barne­hagene styrke nærings­utviklingen i regionen? Når ledere i barnehager er bekymret for kvaliteten i sine egne virksomheter, skal vi lytte godt. Det er ikke hverdagskost. Så takk, Eli Mundheim og Christin Bigseth, for en tydelig beskrivelse av virkeligheten (Aftenbladet, 29. februar).  Når også kommunedirektørens folk løfter fram bekymringen over de mange som ikke har utdanning som barnehagelærer, men som likevel får slike stillinger på dispensasjon, ja da forstår vi at alvoret begynner å synke inn hos Stavanger kommune. Og det er vi glad for. Mer penger Utdanningsforbundet har lenge vært bekymret for mangelen på barnehagelærere, og har sagt fra. Både nasjonalt og lokalt er budskapet at nå er det tid for de minste. Kvaliteten i barnehagetilbudet er avhengig av at det er nok barnehagelærere og nok bemanning. Et stort antall barnehager har ikke det. Unge sier nei takk til jobb i barnehage, og erfarne barnehagelærere slutter.  Det virkelig alvorlige er at det går ut over barna. Derfor må vi være tydelige om hva som skal til for å løse dette. Storsamfunnet må være villig til å bruke mer penger på barnehage, og pengene må komme ut til den enkelte barnehage så de kan levere kvalitet i tilbudet.  Regjeringen lanserte i januar en strategi for rekruttering til læreryrkene. Kort applaus fordi de begynner å skjønne at det er alvor og lærerkrise, men vi forventer at de blir fulgt opp med handling. Kvalitet koster, men prisen for ikke å satse kan bli langt høyere. Kommunene på Nord-Jæren burde ha nok folk og tilstrekkelig kompetanse i barnehagene. Slik er det ikke, men hva kan vi gjøre for å snu dette? Kommunene kan gå sammen om å satse på barnehagen, og da vil det være viktig å begynne med en gang, og å starte med noe som virker. Regional satsing Jeg har registrert at Stavangers ordfører Sissel Knutsen Hegdal ønsker et tett samarbeid med ordførerne rundt oss om næringsutvikling. Vår region skal fortsatt være attraktiv. Stavanger skal være «Regionmotoren», står det i en av overskriftene i kommuneplanen. Kanskje må initiativet komme fra Stavanger?  Kjære ordførere på Nord-Jæren, her skal dere få et samtaletema om næringsutvikling til neste møte: Hvordan kan kvalitet i barnehagene styrke næringsutviklingen i regionen? Løft inn kvalitet i barnehagetilbudet som konkret tiltak i næringsutvikling for regionen! Planlegg sammen hvordan kvalitet i barnehagen og bedre bemanning kan bli den gnisten som må tennes for å snu trenden med økende utenforskap i samfunnet!  Tallene for hjelpebehov hos barn og unge er alarmerende. En slik gnist kan føre til at flere voksne etter hvert deltar i arbeid. Investering i barnehagesektoren kan føre til bedre liv for både barn, unge og voksne. Vi tror at satsing på barnehage kan bidra til å bevare og utvikle det sterke næringslivet i regionen, og hjelpe til med å hente kvalifisert arbeidskraft i både privat og offentlig sektor. Vi må snu utviklingen med økende utenforskap. Jeg ber ordførere på Nord-Jæren bruke alvoret i det som modige virksomhetsledere sier fra om, til å løfte dette inn i samarbeidet. Både seg imellom og i kommunestyrene. Ta det gjerne med i samtaler med sentrale politikere på Stortinget og i regjeringen også. Bruk barnehagekvalitet som tiltak i næringspolitikken ved å vedta at bemanningen skal være bedre. Dette er egentlig gammelt nytt, vist av nobelprisvinner i økonomi James Heckman, i det som er kjent som Heckmans kurve (figuren øverst). Den viser at det er innsatsen tidligst i livet som gir størst effekt på økonomisk utvikling. Det virker Det å ha flere ansatte, både flere barnehagelærere og flere andre yrkesgrupper, har blitt prøvd flere steder. Forsøkene vi kjenner til har pekt på effekt for bedre kvalitet for barna, bedre forebygging og oppfølging av konflikt og utagering, lavere sykefravær blant de ansatte og bedre rekruttering. Stavanger kommune har noe ekstra bemanning i barnehager med få barn, og det er bra. Litt er alltid bedre enn ingenting, men det må langt mer til for å gi effekt for barnehagesektoren. Løft kvaliteten i barnehagesektoren nå! Det kan ikke vente. Vi må ha ansatte til de barna som leker og utvikler seg i våre barnehager akkurat nå i 2024. Vi må styrke barnehagetilbudet fordi arbeidet med å motvirke utenforskap starter i barnehagen. Unge som vurderer utdanning mot jobb i barnehage, må vite at samfunnet satser på barnehagesektoren. De må vite at de kan få arbeidsdager i barnehage der de får brukt utdanningen, kompetansen og erfaringen sin til å skape magiske barnehagedager for de små. Dager som er fulle av lek, læring, utvikling, omsorg, trivsel og danning.  Ungdom vil oppdage hvor fantastisk det er å jobbe i barnehage, hvis samfunnet viser at det nå er tid for de minste.
Barnehageledere i Stavanger uttrykker bekymring for manglende kvalitet og personell med riktig utdanning i barnehagene.  Det foreslås at forbedring av barnehagekvalitet skal være et tiltak i regionens næringsutviklingsplaner. Stavanger kommune oppfordres til å investere mer penger i barnehager og bemanning for å snu trenden med økende utenforskap i samfunnet. Forsøk med større bemanning har vist positive resultat, inkludert bedre kvalitet for barna, lavere sykefravær blant ansatte og bedre rekruttering.